2.3 การประกอบธุรกิจของแต่ละสายผลิตภัณฑ์

ธุรกิจแผ่นพื้นและเสาเข็มคอนกรีตอัดแรง

(1.1) ลักษณะของผลิตภัณฑ์

ผลิตภัณฑ์หลักๆของบริษัทประกอบด้วย :

1. แผ่นพื้นคอนกรีต

แผ่นพื้นสำเร็จรูป DCON เป็นแผ่นคอนกรีตอัดแรงท้องเรียบรูปหน้าตัดเหมือนแผ่นกระดาน กว้าง 35
ซม. หนา 5 ซม. เมื่อใช้งานนำมาวางชิดติดกันแล้วเทคอนกรีตทับหน้า โดยตัวแผ่นพื้น DCON
นอกจากจะทำหน้าที่เป็นแบบหล่อแล้วยังทำหน้าที่เป็นส่วนหนึ่งของโครงสร้างช่วยรับน้ำหนักรวมเป็นเนื้อเดียวกันกับคอนกรีตทับหน้าอีกด้วย
นอกจากนี้บริษัทยังมีบริการผลิตแผ่นพื้นขนาดความกว้าง 30 ซม. หนา 5 ซม.
สำหรับลูกค้าบางรายที่มีความต้องการเป็นพิเศษ

แผ่นพื้นสำเร็จรูป DCON เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่งคงแข็งแรงสวยงาม

แผ่นพื้นสำเร็จรูป DCON แบ่งเป็น

1.  แผ่นพื้นท้องเรียบ เหมาะสำหรับโครงสร้างที่มีช่วงกว้างระหว่างคานสำหรับวางแผ่นพื้น
    (Span) ไม่เกิน 4.20 เมตร

2.  แผ่นพื้นลอนโค้ง ถูกค้นคิดขึ้นมาเพื่อใช้งานสำหรับโครงสร้างที่มีช่วง Span ระหว่าง 4.20 –
    5.00 เมตร ซึ่งมีคุณสมบัติพิเศษในการรองรับช่วงพาด (Span)
    ที่ยาวขึ้นจึงสามารถนำไปใช้กับโครงสร้างที่ไม่สะดวกมีค้ำยัน

3.  แผ่นพื้นลอนเหลี่ยม ถูกพัฒนาขึ้นมาโดยมีคุณสมบัติใกล้เคียงกับแผ่นพื้นลอนโค้ง
    แต่มีพื้นผิวด้านท้องเว้าเป็นรูปเหลี่ยมลบมุม

  []

แผ่นพื้นสำเร็จรูป DCON ได้ผ่านการรับรองระบบบริหารคุณภาพมาตรฐานสากล ISO 9001: 2008
จาก บริษัท เอสจีเอส (ประเทศไทย) จำกัด

สิทธิหรือข้อจำกัดในการประกอบธุรกิจ

สิทธิประโยชน์จากการส่งเสริมการลงทุน

บริษัทได้รับบัตรส่งเสริมการลงทุนสำหรับแผ่นพื้น เลขที่ 1089/2540
จากคณะกรรมการส่งเสริมการลงทุน (BOI) และได้รับสิทธิประโยชน์
ตามพระราชบัญญัติส่งเสริมการลงทุน พ.ศ.2520 ทั้งนี้บริษัทได้รับการยกเว้นภาษีเงินได้ 100%
ตั้งแต่ 19 มกราคม 2539 ถึง 18 มกราคม 2548
หลังจากนั้นบริษัทจะยังได้รับการยกเว้นภาษีเงินได้ 50% ตั้งแต่ 19 มกราคม 2548 ถึง 18
มกราคม 2553 ดังนั้นสำหรับปี 2554
ทางบริษัทจะไม่ได้รับการยกเว้นภาษีจากการสิ้นสุดสิทธิประโยชน์จากการส่งเสริมการลงทุน

2. เสาเข็มคอนกรีต

เสาเข็มเป็นวัสดุก่อสร้างที่ใช้เป็นส่วนที่รับน้ำหนักของอาคาร หรือโครงสร้างได้ โดยอาศัยกลไกของ
(1) ความฝืดหรือแรงเสียดทาน เกิดที่ผิวเสาเข็มสัมผัสกับดินที่ล้อมรอบ และ (2)
แรงแบกทานที่ปลายเสาเข็ม
โดยน้ำหนักจากอาคารที่ถ่ายลงฐานรากจะถ่ายต่อลงไปยังเสาเข็มซึ่งวางอยู่บนชั้นดินแข็ง

จากการสำรวจตลาดและเพื่อให้ได้กลุ่มลูกค้าเดียวกันกับลูกค้าแผ่นพื้น
บริษัทได้เลือกผลิตเฉพาะเสาเข็มบ้านพักอาศัยเท่านั้น โดยมี 3 ขนาด คือ

1.  รูปตัวไอ-18 สำหรับบ้านชั้นเดียว หรือ รั้ว หรือ บ้าน 2 ชั้น เช่น บ้านเอื้ออาทร
    โดยมีกำลังการผลิตเต็มที่วันละ 1,800 ม.

2.  รูปตัวไอ-22 สำหรับบ้าน 2 ชั้น กำลังการผลิตเต็มที่วันละ 5,100 ม.

3.  รูปตัวไอ-26 สำหรับทาวน์เฮาส์ 3 ชั้น หรือ อาคารพาณิชย์ (หรืออาคารโรงงาน)
    กำลังการผลิตเต็มที่วันละ 2,100 ม.

เสาเข็มคอนกรีตของบริษัทได้ผ่านการรับรองระบบบริหารคุณภาพมาตรฐานสากล ISO 9001: 2008
จาก บริษัท เอสจีเอส (ประเทศไทย) จำกัด เช่นกัน

  []

3. บล็อคกันความร้อน ดีคอนบล็อค

คอนกรีตมวลเบาดีคอน เป็นคอนกรีตมวลเบาสีเทาระบบ CLC (Cellular Lightweight
Concrete) มีคุณสมบัติน้ำหนักเบา ป้องกันความร้อน กันเสียงใกล้เคียงกันกับคอนกรีตมวลเบาสีขาว
AAC (Autoclaved Aerated Concrete) ที่ใช้ในการก่อสร้างปัจจุบัน
เพียงแต่เทคโนโลยีที่ใช้ในการผลิตแตกต่างกัน ยังผลให้การกระจายฟองอากาศของคอนกรีตมวลเบา
CLC เป็นลักษณะเซลล์ปิดฟองอากาศไม่ต่อเนื่อง
ทำให้ลดโอกาสเกิดเชื้อราจากความชื้นซึมสะสมผ่านได้ยากกว่าคอนกรีตมวลเบา AAC ทั่วไป
และมีความแข็งแกร่งรองรับการยึดเจาะแขวนของที่มีน้ำหนักมากได้

ในปัจจุบันทางบริษัทได้มีการพัฒนาผลิตภัณฑ์ที่รองรับต่อความต้องการและการใช้งานมากขึ้นโดยได้พัฒนาสูตร
D815 ซึ่งทำให้บล็อกคอนกรีตมวลเบามีน้ำหนักเบาลง สะดวกต่อการทำงาน

คอนกรีตมวลเบาดีคอน เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่นคงแข็งแรงสวยงาม

[]

4. รั้วดีคอน

รั้วดีคอน ได้พัฒนารูปแบบใหม่ให้มีความสวยงามเพิ่มขึ้นโดยเป็นรั้วที่มีความเรียบทั้ง 2
ด้านเมื่อประกอบติดตั้งแล้วจะเห็นเป็นลวดลายสวยงาม
การประกอบติดตั้งทำได้ง่ายและรวดเร็วเหมาะสำหรับแบ่งอาณาเขตพื้นที่ที่ต้องการความเป็นส่วนตัว
นอกจากนี้ ทางดีคอนยังได้พัฒนารั้วคาวบอย ซึ่งเป็นรั้วแบบโปร่งที่มีความสูงไม่มาก
วัตถุประสงค์เพื่อกำหนดอาณาเขต ให้ความรู้สึกโล่ง ไม่อึดอัด แต่มีความแข็งแรง

[] []

รั้วดีคอน รั้วคาวบอย

(1.2) การตลาดและภาวะการแข่งขัน

กลยุทธ์การแข่งขัน

-   บริษัทสามารถผลิตผลิตภัณฑ์ที่มีคุณภาพตามมาตรฐานด้วยต้นทุนที่ต่ำกว่าคู่แข่ง
    เนื่องจากบริษัทให้ความสำคัญกับงานวิจัยและพัฒนาอย่างต่อเนื่อง

-   สำหรับเสาเข็ม บริษัทได้เลือกผลิต 3 ขนาดในลักษณะการผลิตแบบ Mass Production
    ทำให้ได้ต้นทุนการผลิตต่อหน่วยที่ต่ำกว่าคู่แข่ง

-   บริหารงานอย่างใกล้ชิดด้วยผู้บริหารมืออาชีพที่มีความเข้าใจในธุรกิจและลูกค้า

-   สถานที่ตั้งโรงงานอยู่ในแหล่งวัตถุดิบทำให้ประหยัดต้นทุนค่าขนส่งวัตถุดิบ
    และยังได้เนื้อที่โรงงานในราคาถูก

-   มีความสัมพันธ์อันดีกับเจ้าของแหล่งวัตถุดิบ ทำให้ได้ต้นทุนวัตถุดิบที่มีราคาถูก

-   มีระบบขนส่งสินค้าสำเร็จรูปเอง ทำให้มีความคล่องตัว สามารถควบคุมระบบการจัดส่งได้
    รวมทั้งยังช่วยประหยัดต้นทุนค่าขนส่ง

ลักษณะลูกค้า

สามารถแบ่งลักษณะลูกค้าตามวัตถุประสงค์การใช้งาน ดังนี้

สัดส่วนร้อยละตามยอดขายของบริษัทในปี 2554

+-------------------------------------+---------------+---------------+
| กลุ่มลูกค้า                             | แผ่นพื้น         | เสาเข็ม        |
+-------------------------------------+---------------+---------------+
| 1. บ้านพักอาศัย (บ้านเดี่ยว/ทาวน์เฮาส์)     | 82%           | 94%           |
+-------------------------------------+---------------+---------------+
| 2. คอนโดมิเนียม / อพาทเม้นท์            | 6%            | -             |
+-------------------------------------+---------------+---------------+
| 3. Office สำนักงาน / โรงงาน          | 10%           | 3%            |
+-------------------------------------+---------------+---------------+
| 4. อื่นๆ (สร้างเขื่อน รั้ว)                | 2%            | 3%            |
+-------------------------------------+---------------+---------------+

กลุ่มลูกค้าเป้าหมาย

เป็นกลุ่มลูกค้าข้างต้นในเขตกรุงเทพฯและปริมณฑล รวมทั้งจังหวัดที่มีการเจริญเติบโตสูงในแต่ละภาค เช่น เชียงใหม่, นครราชสีมา, ภูเก็ต

นโยบายราคา

บริษัทกำหนดราคาตามหลักอุปสงค์อุปทานของตลาด โดยมิให้ราคาถูกเกินไปทำให้เกิด Lead time
ตั้งแต่การสั่งซื้อจนได้รับสินค้านานเกินไป หรือ มิให้ราคาแพงเกินไปจนทำให้เสียฐานลูกค้า
นอกจากนี้บริษัทจะคำนึงถึงปริมาณการสั่งซื้อ เครดิตเทอมที่ผ่านมาของลูกค้า
และการแข่งขันของอุตสาหกรรมเป็นหลัก
จึงทำให้บริษัทต้องปรับราคาให้สอดคล้องกับสภาวะตลาดและการแข่งขันที่มีอยู่ตลอดเวลา

ภาวะอุตสาหกรรม และการแข่งขัน

ภาวะเศรษฐกิจไทยในปี 2554 ขยายตัวเพียงร้อยละ 0.1
โดยปัจจัยที่กระทบและฉุดเศรษฐกิจในไตรมาส 3 และไตรมาส 4 ของปี 2554
ก็เนื่องมาจากปัญหาอุทกภัยใหญ่ โดยมูลค่าการส่งออกสินค้าขยายตัวร้อยละ 16.4
การบริโภคของครัวเรือนและการลงทุนภาคเอกชนขยายตัวร้อยละ1.3 และ 7.2 ตามลำดับ
ส่วนเงินเฟ้อทั่วไปอยู่ที่ร้อยละ 3.8 อัตราการว่างงานอยู่ในระดับต่ำเฉลี่ยร้อยละ 0.7
และดุลบัญชีเดินสะพัดเกินดุลร้อยละ 3.4 ของ GDP

(ที่มา: สำนักงานคณะกรรมการพัฒนาเศรษฐกิจและสังคมแห่งชาติ)

ภาพรวมอุตสาหกรรมสาขาก่อสร้างปี 2554 เป็นลักษณะการหดตัวร้อยละ 5.1
เป็นผลมาจากการก่อสร้างภาครัฐที่หดตัวลง
ขณะที่ราคาของวัสดุก่อสร้างประเภทผลิตภัณฑ์คอนกรีตมีการขยายตัวร้อยละ 4.3
ซึ่งเป็นมาจากการปรับตัวขึ้นของเหล็กและปูนซีเมนต์ (ที่มา:
สำนักงานคณะกรรมการพัฒนาเศรษฐกิจและสังคมแห่งชาติ)

การลงทุนในภาคอสังหาริมทรัพย์มีการขยายตัวดังจะเห็นได้จากการเพิ่มขึ้นของจำนวนที่อยู่อาศัยสร้างเสร็จจดทะเบียนในเขตกรุงเทพฯและปริมณฑลในปี
2554 มีปริมาณรวมกันประมาณ 81,500 หน่วย ลดลง 24% เมื่อเทียบกับปี 2553 (ที่มา:
ศูนย์ข้อมูลอสังหาริมทรัพย์) จากจำนวนที่อยู่อาศัยสร้างเสร็จจดทะเบียนใหม่ทั้งหมดในปี 2554
แบ่งออกเป็นห้องชุดประมาณ34,000 หน่วย (ลดลงร้อยละ 43.3
ของหน่วยสร้างเสร็จจดทะเบียนทั้งหมด) บ้านเดี่ยวมีจำนวน 31,600 (ลดลงคิดเป็นร้อยละ 0.3)
ทาวน์เฮาส์และอาคารพาณิชย์รวมมีจำนวน 14,400 หน่วย (เพิ่มขึ้นคิดเป็นร้อยละ 4.6)
และบ้านแฝด มีจำนวน 1,500 หน่วย (ลดลงร้อยละ 1.3)
ดังนั้นจะเห็นได้ว่าตลาดที่เป็นกลุ่มลูกค้าเป้าหมายของบริษัทมีปริมาณใกล้เคียงกับปี 2553

จากการที่ธุรกิจวัสดุก่อสร้างประเภทแผ่นพื้นสำเร็จรูปและเสาเข็มรูปตัวไอเป็นอุตสาหกรรมที่เข้าออกได้ง่ายจึงมีผู้ผลิตหลายรายซึ่งเป็นปัจจัยที่ทำให้เกิดภาวะการแข่งขันทางด้านราคาค่อนข้างสูง
อย่างไรก็ตามทางบริษัทฯได้ใช้นโยบายทางด้านการมุ่งเน้นการผลิตที่มีประสิทธิภาพ
การบริหารจัดการที่ดี การควบคุมคุณภาพทุกขั้นตอน
รวมถึงการให้บริการที่ดีเพื่อสร้างความพึงพอใจกับกับกลุ่มลูกค้าเพื่อสร้างความได้เปรียบเหนือคู่แข่ง

วัตถุดิบ

+----------------------+------------+--------------------+------------+
| แผ่นพื้น                |            | เสาเข็ม             |            |
+----------------------+------------+--------------------+------------+
| วัตถุดิบหลัก             | จำนวน      | วัตถุดิบหลัก           | จำนวน      |
|                      | Supplier   |                    | Supplier   |
+----------------------+------------+--------------------+------------+
| ปูนซีเมนต์              | 2          | ปูนซีเมนต์            | 2          |
+----------------------+------------+--------------------+------------+
| หิน                   | 3          | หิน                 | 3          |
+----------------------+------------+--------------------+------------+
| ทราย                 | 2          | ทราย               | 2          |
+----------------------+------------+--------------------+------------+
| ลวด PC Wire          | 1          | ลวด PC Wire        | 1          |
+----------------------+------------+--------------------+------------+
| เหล็กหูยก เหล็กหูคล้อง    | 1          | เหล็กเพลท           | 1          |
| เหล็กเส้นเชื่อมข้าง       |            | เหล็กหูยกเสาเข็ม      |            |
| เหล็กแผ่นเชื่อมข้าง       |            | เหล็กต่อปลอก         |            |
|                      |            | เหล็กหนวดกุ้ง         |            |
+----------------------+------------+--------------------+------------+
| น้ำยาผสมคอนกรีต        | 2          | น้ำยาผสมคอนกรีต      | 2          |
+----------------------+------------+--------------------+------------+
| น้ำยาทาแบบ            | 1          | น้ำยาทาแบบ          | 1          |
+----------------------+------------+--------------------+------------+
|                      |            | ลวดปลอกลูกตั้ง        | 2          |
+----------------------+------------+--------------------+------------+

บริษัทฯดำเนินธุรกิจมานานและมีความสัมพันธ์อันดีกับ Supplier เหล่านี้
ทำให้มั่นใจได้ในด้านของราคา การส่งของ รวมทั้งคุณภาพของวัตถุดิบ อย่างไรก็ตาม
วัตถุดิบดังกล่าวข้างต้นส่วนใหญ่จัดว่าเป็นวัตถุดิบประเภทที่จัดหาได้ไม่ยาก
ทำให้บริษัทมีความเสี่ยงในเรื่องของการจัดหาวัตถุดิบน้อยมาก ถึงแม้ว่าในปัจจุบันจะมีการสั่งของจาก
Supplier ไม่กี่รายในวัตถุดิบแต่ละชนิด ทั้งนี้เพื่อผลประโยชน์สูงสุดทางธุรกิจ

(1.3) ผลกระทบต่อสิ่งแวดล้อม

ที่ตั้งของโรงงานอยู่นอกเขตชุมชนและไม่มีผลกระทบต่อสิ่งแวดล้อม

(1.4) งานที่ยังไม่ส่งมอบ

ณ สิ้นปี 2554 บริษัทไม่มีงานที่ยังไม่ได้ส่งมอบที่มีมูลค่าสูงตั้งแต่ร้อยละ 10
ขึ้นไปของรายได้รวมตามงบรวมปี 2554

(1) ธุรกิจพัฒนาอสังหาริมทรัพย์

  (2.1) ลักษณะของผลิตภัณฑ์

บริษัทดำเนินการธุรกิจขายและให้เช่าโรงงานสำเร็จรูปขนาดย่อม (Mini Factory)
และโครงการบ้านเดี่ยวสร้างเสร็จก่อนขายผ่านบริษัทย่อย คือ บริษัท อรดา จำกัด ซึ่งปัจจุบันมี 2
โครงการ คือ

1. อรดาแฟคตอรี่แลนด์ ซึ่งเป็นโครงการโรงงานสำเร็จรูปที่รวม โรงงาน สำนักงาน ที่พักอาศัย
ไว้ในยูนิตเดียวกัน บนเนื้อที่ 200 ตร.วา พื้นที่ใช้สอยกว่า 720 ตร.ม.
เน้นการวางผังอย่างเป็นระบบ พร้อมสาธารณูปโภคมาตรฐาน โดยใน 1 ยูนิตจะประกอบด้วย :

+---------+---------------------------+-------------------------------+
| ชั้น      | พื้นที่ใช้สอย                  | ขนาด                          |
+---------+---------------------------+-------------------------------+
| 1       | -   ส่วนโรงงาน             | -   16 X 24 = 384 ตร.ม.       |
|         |                           |                               |
|         | -   สำนักงาน               | -   12 X 7.5 = 90 ตร.ม.       |
+---------+---------------------------+-------------------------------+
| 2       | สำนักงาน                   |   16 X 7.5 = 120 ตร.ม.        |
+---------+---------------------------+-------------------------------+
| 3       | ที่พักอาศัย                   |   16 X 7.5 = 120 ตร.ม.        |
+---------+---------------------------+-------------------------------+

โครงการตั้งอยู่บนถนนพหลโยธิน-ลำลูกกา คลอง 8 อำเภอลำลูกกา จังหวัดปทุมธานี
โดยภายในโครงการประกอบด้วยไฟฟ้า 3 เฟส 4 สาย โทรศัพท์ น้ำบาดาล
ถนนคอนกรีตเสริมเหล็กพร้อมท่อระบายน้ำ-ทางเท้า กว้าง 16 ม. พร้อมระบบรักษาความปลอดภัย
24 ชม.

ทั้งนี้บริษัทได้ขออนุญาตจัดสรรจากกรมที่ดินเป็นพื้นที่จัดสรรเพื่ออุตสาหกรรม
โดยลูกค้าของโครงการที่เช่าหรือซื้อจะไปทำเรื่องขออนุญาตประกอบกิจการโรงงานจากกระทรวงอุตสาหกรรมต่อไป

2. โครงการบ้านอรดา

โครงการอรดา-ลำลูกกาคลอง 8 โดยโครงการตั้งอยู่ บนถนนเลียบคลอง 8 อำเภอลำลูกกา
จังหวัดปทุมธานี ทั้งนี้บริษัท ได้ใบอนุญาตจัดสรรเลขที่ 36/2549 เป็นโครงการบ้านเดี่ยว
สำหรับพักอาศัยและอาคารโฮมออฟฟิศ สร้างบนเนื้อที่ 23 ไร่ ปัจจุบันมียอดขายแล้วกว่า 90%

โครงการดีซิโอ้(อรดา-ราชพฤกษ์) โดยดีซิโอ้เป็นโครงการบ้านเดี่ยว 2 ชั้น บนที่ดิน 20 ไร่ 2
งาน 89 ตร.วา บริเวณถนนราชพฤกษ์ เพื่อสาธิตการใช้สินค้าของบริษัทดีคอนฯ
ปัจจุบันได้รับใบอนุญาตจัดสรรเลขที่ 91/2554 และจะเริ่มเปิดขายในเดือนมีนาคม 2555

(2.2) การตลาดและภาวะการแข่งขัน

กลยุทธ์การแข่งขัน

-   พื้นที่ของโครงการตั้งอยู่ในเขตพื้นที่สีม่วง ซึ่งสามารถสร้างโรงงานได้และอยู่ในเขตชุมชน
    ทำให้มีกำลังซื้อและมีแรงงานเพียงพอที่จะรองรับกับธุรกิจของผู้ประกอบการซึ่งเป็นลูกค้าของโครงการ

-   พื้นที่ของโครงการตั้งอยู่ใกล้สนามบินดอนเมือง และเส้นทางสู่ภาคเหนือ ภาคตะวันออก
    ภาคตะวันออกเฉียงเหนือ ซึ่งเป็นส่วนเสริมศักยภาพในระบบขนส่งและการเดินทาง

-   มีความได้เปรียบในด้านต้นทุนการก่อสร้าง (ในส่วนของผลิตภัณฑ์หลักของบริษัทแม่ คือ แผ่นพื้น
    , เสาเข็มและผนังคอนกรีตมวลเบา)

-   มีความได้เปรียบในด้านต้นทุนที่ดิน
    เนื่องบริษัทมีต้นทุนที่ดินที่ถูกกว่าราคาตลาดในปัจจุบันมากและผ่านจุดคุ้มทุนในส่วนของต้นทุนที่ดินแล้ว

-   ในส่วนของโครงการบ้านจัดสรรดีซิโอ้
    ได้เน้นการเลือกทำเลที่ตั้งโครงการให้เดินทางได้สะดวก
    อยู่ในแหล่งที่เป็นความเจริญและเป็นที่ต้องการของกลุ่มเป้าหมาย
    นอกจากนี้ยังได้ออกแบบรูปลักษณ์บ้านให้มีความแตกต่างและตอบสนองความต้องการของกลุ่มลูกค้า

ลักษณะลูกค้าและกลุ่มลูกค้าเป้าหมาย

-   กลุ่มลูกค้าของโครงการอรดาแฟคตอรี่แลนด์เป็นผู้ประกอบการธุรกิจขนาดกลางและขนาดเล็ก
    (SME) ผู้ทำงานที่บริเวณใกล้เคียง และ ยังคงกลุ่มลูกค้าเป้าหมายของบริษัทไว้

-   ในส่วนของกลุ่มลูกค้าของโครงการบ้านจัดสรรดีซิโอ้
    วางเป้าหมายไว้เป็นกลุ่มลูกค้าระดับกลางที่อยู่ในบริเวณจังหวัดนนทบุรี
    และทำงานบริเวณกรุงเทพปริมณฑลที่มีระดับรายได้ตั้งแต่ 50,000 บาทขึ้นไป อายุอยู่ในช่วง
    35-50 ปี

นโยบายราคา

-   สำหรับอรดาแฟคตอรี่แลนด์ บริษัทกำหนดราคาขาย และ ค่าเช่า
    อยู่ในระดับที่สามารถแข่งขันได้ ทั้งนี้ในส่วนการเช่าโรงงาน
    บริษัทจัดทำสัญญาเช่ากับลูกค้ามีระยะครอบคลุม 3 ปี

-   โครงการดีซิโอ้ได้กำหนดราคาให้อยู่ในระดับ 3.6 - 5 ล้านบาท
    ซึ่งเหมาะสมกับกำลังซื้อของกลุ่มลูกค้าระดับกลาง

การจำหน่ายและช่องทางการจำหน่าย

-   นอกจากการติดต่อกับลูกค้าเป้าหมายโดยตรงแล้ว
    ลูกค้าส่วนใหญ่ของบริษัทจะเข้ามาติดต่อโดยตรงกับสำนักงานขายของโครงการซึ่งตั้งอยู่ในบริเวณโครงการ
    โดยได้รับทราบข้อมูล ข่าวสาร และการแนะนำจากลูกค้าปัจจุบันของโครงการ
    และโฆษณาในหนังสือพิมพ์ธุรกิจ

-   สำหรับโครงการดีซิโอ้ จะทำการประชาสัมพันธ์ในสื่ออินเทอร์เน็ตทั้งในรูปของเว็บไซต์
    และสื่อสังคมออนไลน์ นอกจากนี้
    ยังเน้นในส่วนของป้ายโฆษณาขนาดใหญ่ตามถนนราชพฤกษ์อีกด้วย

วัตถุดิบ

วัตถุดิบหลักในการก่อสร้างโครงการ ได้แก่ ที่ดิน และ วัสดุก่อสร้าง หลักๆ เช่น พื้นคอนกรีด
เสาเข็ม คอนกรีต ผนังมวลเบา เหล็กเส้น โครงสร้างเหล็ก แผ่นหลังคา ระบบไฟฟ้าแสงสว่าง
ระบบสุขาภิบาล สีทาอาคาร ประตูหน้าต่าง
โดยทางบริษัทได้เปิดประมูลกับผู้รับเหมาก่อสร้างทั้งในส่วนของค่าแรงและวัสดุก่อสร้าง
ยกเว้นแผ่นพื้น , เสาเข็ม และผนังมวลเบา ซึ่งเป็นผลิตภัณฑ์หลักของบริษัท
ซึ่งที่ผ่านมามีผู้รับเหมาก่อสร้างที่เคยร่วมงานมาด้วยกันประมาณ 3-4
รายและมีความสัมพันธ์ที่ดีและยาวนานกันมา

(2.3) ผลกระทบต่อสิ่งแวดล้อม

แต่ละยูนิตในโครงการ
เจ้าของโรงงานจะจัดตั้งระบบบำบัดน้ำเสียกันเองตามคุณภาพของน้ำเสียในแต่ละโรงงานโดยต้องผ่านเกณฑ์ตามที่กรมโรงงานกำหนด
ทั้งนี้ทางโครงการได้มีระบบสุขาภิบาลให้ทั้งในแต่ละยูนิตและระบบส่วนกลางตามพ.ร.บ.จัดสรร

(2.4) งานที่ยังไม่ส่งมอบ

ณ สิ้นปี 2554 บริษัทไม่มีงานที่ยังไม่ได้ส่งมอบที่มีมูลค่าสูงตั้งแต่ร้อยละ 10
ขึ้นไปของรายได้รวมตามงบรวมปี 2554

[]